Prima fietsry verwag by Boxing Day-sportdag | Netwerk24
Prima fietsry verwag by Boxing Day-sportdag
Fietsryers berei hulle tans voor vir die jaarlikse Boxing day-fietsrybyeenkoms wat Maandag 26 Desember by Fauresstraat plaasvind. Foto: Devidean Moses
Suid-Afrika se voorste fietsryers sal in die Paarl in aksie wees wanneer die 119e Boxing Day-sportdag op Maandag 26 Desember plaasvind.
Hierdie geskiedkundige sportdag, wat 'n jaarlikse instelling in die Paarl is sedert 1897, beloof om weereens 'n prettige byeenkoms te wees en toeskouers kan opwindende fietsry verwag.
Dit word erken deur die Wêreld Fietsry Beheerliggaam as die langste aaneenlopende baanfietsrybyeenkoms in die wêreld en lok jaarliks die beste baanfietsryers in die land asook ongeveer 4 000 toeskouers.
Dit is dan ook die baanfietsbyeenkoms met die grootste prysgeld in Suid-Afrika en vanjaar is daar R85 000 op die spel.
Wedrenne word vir kategorieë van o. 10 tot veterane en vroue aangebied, maar die hoofwedrenne sal die 1 myl-uitnodiging en die 25 myl wees.
Behalwe die prysgeld en prestige om die 25 myl te wen, neem ryers ook deel om die Minnaarbeker om hoog te hou, tesame met die A.W. Basson-beker wat vir die beste prestasie vir die dag oorhandig word.
Die 1 myl-uitnodiging gaan ook 'n skouspel wees want die land se vinnigste ryers neem deel.
Die Paarl-toeskouers se gunsteling Nolan Hoffmann, wat vir die afgelope ses jaar agtereenvolgend die Boxing day-wedren gewen het, neem weer deel.
'n Nuwe wedren hierdie jaar is die Keirin-uitnodigingswedren, waar ryers met 'n motorfiets begelei word en die laaste rondte op hul eie jaag. Hierdie wedren is 'n vinnige en gevaarlike wedren wat toeskouers op hul voete sal hou.
Wedrenne vir veterane word ook aangebied, asook vir ouderdomsgroepe van o. 10 tot o. 16.
Die byeenkoms word moontlik gemaak deur Paarl Amateur Atletiek en Fietsryklub in samewerking met Drakenstein-munisipaliteit asook Alfa Bodyworks en Kroff Cycles.